Jorge Semprún

Scríbhneoir Spáinneach a bhí in Jorge Semprún Maura agus é ag scríobh i bhFraincis. Rugadh Semprún i Maidrid, príomhchathair na Spáinne, ar an 10 Mí na Nollag 1923 agus shíothlaigh sé i bPáras, an Fhrainc, ar an 7 Meitheamh 2011. 

Polaiteoir liobrálach ab ea athair Semprún agus bhí athair a mháthar ina Phríomh-Aire ar an Spáinn roinnt ócáidí. Teaghlach polaitiúil a bhí iontu mar sin, agus b'éigean dóibh dul ar lorg tearmainn san Fhrainc nuair a chuaigh an deachtóir Francisco Franco i gcumhacht. D'fhreastail Jorge óg ar scoil san Fhrainc agus nuair a thosaigh sé ag scríobh ba í an Fhraincis teanga a chuid saothar cé nach ndearna sé dearmad dá thír dhúchais ná dá theanga dhúchais riamh.

Bhí Semprún an-pháirteach in imeachtaí drámatúla na fichiú haoise. Nuair a d'fhorghabh na Gearmánaigh an Fhrainc, chuaigh sé leis an ngluaiseacht frithbheartaíochta. Chimigh na Gearmánaigh é agus chaith sé cúpla bliain i gcampaí míchlúiteacha géibhinn na Naitsithe. Nuair a tháinig deireadh leis an gcogadh d'fhill Semprún go dtí an Fhrainc agus chuaigh sé sna Cumannaigh, is é sin páirtí rúnda na gCumannach Spáinneach san Fhrainc. Roimhe sin féin bhí sé ag comhoibriú leis na Cumannaigh a bhí an-ghníomhach sa ghluaiseacht frithbheartaíochta.

Ghlac Semprún páirt i ngníomhaíochtaí rúnda an pháirtí sa Spáinn agus bhain sé amach suíochán i gcoiste gnó an pháirtí, ach de réir a chéile d'éirigh idir é agus an páirtí, agus sa bhliain 1964 caitheadh amach as an bpáirtí é. Ón lá sin amach dhírigh sé ar a chuid scríbhneoireachta thar aon rud eile.

Scríbhneoir thar a bheith bisiúil a bhí in Jorge Semprún, agus tá ábhar a chuid scéalta fite fuaite le himeachtaí a shaoil. Chum sé úrscéal dírbheathaisnéisiúil faoi na blianta sa Pháirtí Chumannach, Autobiografía de Federico Sánchez as Spáinnis ("Dírbheathaisnéis Federico Sánchez" - ba é Federico Sánchez an t-ainm rúnda a bhí air sa Pháirtí Chumannach) agus dhá úrscéal Fraincise faoin tréimhse a chaith sé i gcampa géibhinn Buchenwald, Grand Voyage agus Quel beau dimanche. Eisean a scríobh an script don scannán cháiliúil úd Z leis an stiúrthóir Francach-Ghréagach Costa-Gavras fosta.